### Irakurketa partekatua*[[1]](#footnote-1)*

Testuak. esate baterako, testuliburuko unitate didaktiko bateko sarrera, modu partekatuan irakur litezke. Taldekide batek lehendabiziko paragrafoa irakurriko du. Gainerakoek oso adi egon beharko dute; izan ere, hurrengoak (erloju-orratzen noranzkoari jarraituta, adibidez) aurreko kideak irakurritakoa azaldu edo horren laburpena egin beharko du, eta beste bik zuzena edo okerra den esan beharko dute, edo bigarrenak esandakoarekin ados dauden edo ez.

Hurrengo ikasleak (bigarrenak; alegia, lehendabiziko paragrafoaren laburpena egin duenak) bigarren paragrafoa irakurriko du, eta hurrengo ikasleak (hirugarrenak) horren laburpena egingo du. Ondoren, beste bi ikaslek (laugarrenak eta lehenengoak) laburpena zuzena edo okerra den esango dute.

Hala, bata bestearen segidan, testu osoa irakurri arte.

Testuan inork ulertzen ez duen esamolderik edo hitzik agertzen bada, hiztegian kontsulta egingo dute; horren ostean ere ulertzen ez badute, taldeko bozeramaileak irakaslea jakinaren gainean jarriko du. Hala, irakasleak gainerako taldeei galdetuko die ea hitza ezagutzen duten eta ea lagun dezaketen, gainerakoak ere testu bera irakurtzen arituko baitira. Hala baldin bada, ozen azalduko du; gainera, hitz edo esamolde horren zentzua nola aurkitu duten argituko du.

*Aldaera:*

Idatzizko testuaren ordez, ikasleek bideo, diapositiba, argazki edo marrazki batzuen iruzkina egin dezakete zatika, beharrezko egokitzapenak egin eta gero… Ordena jakin bati jarraituta, parte-hartzaile bakoitzak zer ikusi duen laburtuko du (bideo baten eszena bat baldin bada), edo argazkiak, irudiak edo marrazkiak bere ustean zer esan nahi duen azalduko du. Gainerakoek galderak egingo dituzte, esandakoa zehaztu edo zabaldu, iritzia eman…

*Parte-hartzea eta elkarrekintza bultzatzeko irizpideak:*

* Egitura hori aplikatzen den bakoitzean, ikasle batek hasiko du txanda; hala, taldeko kide guztiek izango dute parte hartzen lehenak izateko aukera.
* Ikaskideak irakurri berri duena «bere hitzekin» laburtu beharko du ikasleak, testua «berriro irakurri» gabe.
* Azkenik, taldeko gainerako kideek parte hartuko dute, eta kideetako batek irakurritako paragrafoari buruz beste kide batek egindako laburpenarekin ados dauden adieraziko dute; horrez gain, laburpenari zehaztapenak edo zuzenketak egingo dizkiote. Ahal dela, laburpena ez da besterik gabe onartu behar.

*Egiturak unitate didaktikoan izan ditzakeen erabilerak:*

|  |
| --- |
| 2. taula |
| ***Egitura*** | ***Unitate didaktikoaren aurretik*** | ***Unitate didaktikoaren hasieran*** | ***Unitate didaktikoan zehar*** | ***Unitate didaktikoaren amaieran*** |
| Irakurketa partekatua | Landu beharreko gaiari buruzko ideiak «freskatzea», testu batetik abiatuta. | Gai bat aurkeztea, testu batetik abiatuta. | Testu bat ulertu dela ziurtatzea, testu horretan oinarrituta ariketa batzuk egiteko. | Landuko den gaiaren edukiak laburbiltzen dituen testu bat ulertu dela ziurtatzea. |

1. Miranda de Ebroko (Burgos) Los Ángeles eskualdeko ikastetxe publikoko María Jesús Alonsok sorturiko egitura. (M. J. Alonso eta Y. Ortiz, 2005, 63. or.) Ikus, halaber, Pujolàs (2008). [↑](#footnote-ref-1)